வினேசு போகாட்

வினேசு போகத் (Vinesh Phogat, பிறப்பு:ஆகத்து 25, 1994)  இந்தியாவிலுள்ள அரியானா மாநிலத்தை சேர்ந்த மற்போர் வீராங்கனை ஆவார். போகத் மற்போர் போட்டிகளில் பல வெற்றிகளை பெற்ற மல்யுத்த வீரர்களின் குடும்பத்திலிருந்து வந்தவர். இவரது உறவினர்கள் சர்வதேச மல்யுத்த வீரர்கள் மற்றும் பொதுநலவாய விளையாட்டுப் போட்டிகளில் பதக்கம் வென்றவர்கள் ஆவர். இவரது இரு ஒன்றுவிட்ட சகோதரிகளான கீதா போகத்தும்  பபிதா குமாரியும்  கூட பன்னாட்டு மற்போர் போட்டிகளில் பங்கேற்கும் வீராங்கனைகளாவர். மூவரும் பொதுநலவாய விளையாட்டுக்களில் பதக்கங்கள் வென்றுள்ளனர்.

பொதுநலவாய மற்றும் ஆசிய விளையாட்டுப் போட்டிகளில் தங்கம் வென்ற முதல் இந்திய மல்யுத்த வீராங்கனை என்ற பெருமையை பெற்றவர். இவர் மேலும் உலக மல்யுத்த சாம்பியன் போட்டிகளில் பல பதக்கங்களை வென்ற மல்யுத்த வீராங்கனை ஆவார். 2019  ஆண்டில் லாரசு உலக விளையாட்டு விருதுகளுக்கு பரிந்துரைக்கப்பட்ட முதல் இந்திய தடகள வீரர் என்ற பெருமையை போகத் பெற்றார்.

தனிவாழ்வும் குடும்பமும் 
வினேசு மற்போர் வீரர் மகாவீர் சிங் போகத்தின் தம்பி  இராச்பாலின் மகளாவார். மற்போர் வீராங்கனைகளான கீதா போகத்தும் பபிதா குமாரியும் இவரது பெரியப்பாவின் மகள்கள் ஆவர்.

இவரையும் இவரது ஒன்றுவிட்ட சகோதரிகளையும் மற்போரில் பயிற்றுவிக்க இவரது தந்தையும் பெரிய தந்தையும் அரியானாவின் பலாலி சிற்றூரில் பெரும் எதிர்ப்பை எதிர்கொள்ளவேண்டியிருந்தது. தங்கள் சமூகத்தின்  ஒழுக்கத்திற்கும் மரபிற்கும் எதிராக செயல்படுவதாக குற்றம் சாட்டப்பட்டனர்.

13 டிசம்பர் 2018 அன்று, போகத் தேசிய சாம்பியன் போட்டிகளில் இரண்டு முறை தங்கப் பதக்கம் வென்ற சக மல்யுத்த வீரருமான சோம்வீர் ரதியை மணந்தார்.

மல்யுத்த வாழ்க்கை 
இந்தியாவில் டெல்லியில் நடந்த 2013 ஆம் ஆண்டுக்கான ஆசிய மல்யுத்த சாம்பியன் போட்டிகளில் பெண்களுக்கான 52 கிலோ எடை பிரிவில் போகத் வெண்கலப் பதக்கம் வென்றார். தென்னாப்பிரிக்கா இல் நடைபெற்ற மற்போர் போட்டியில், இவர் 51  கிலோ எடை பிரிவில் வெள்ளிப் பதக்கத்தை வென்றார். போகத் 2014ஆம் ஆண்டு நடந்த பொதுநலவாய போட்டிகளில் 48  கிலோ எடை பிரிவில் தங்க பதக்கம் வென்றார்.
 இவர் 2014 இல் நடந்த ஆசிய விளையாட்டுப் போட்டிகளில் 48 கிலோ எடை பிரிவில் வெண்கல பதக்கத்தை வென்றார். 2015 ஆசிய மல்யுத்த சாம்பியன் போட்டியில் போகத் தனது பிரிவில் வெள்ளிப் பதக்கத்தை வென்றார்.

பின்னர் 2016 ரியோ கோடைக்கால ஒலிம்பிக் விளையாட்டுப் போட்டிகளில் இவர் காயமடைந்தார். இதன் பிறகு 2018 இல் நடந்த ஆசிய விளையாட்டு மற்றும் பொதுநலவாய விளையாட்டுப் போட்டிகளில் 50  கிலோ எடை பிரிவில் தங்கம் வென்றார். இதன் மூலம் ஆசிய போட்டிகளில் மற்போரில் தங்கம் வென்ற முதல் வீராங்கனை என்ற பெருமையை பெற்றார். இவர் 2019 இல் நடந்த உலக சாம்பியன் போட்டிகளில் 53 கிலோ எடை பிரிவில் வெண்கல பதக்கத்தை வென்றார்.

ஆகசுது 2021 இல், இவர் 2020 கோடைகால ஒலிம்பிக்கில் 53 கிலோ பிரிவில் காலிறுதியில் தோற்றார்.  ஒலிம்பிக்கிற்குப் பிறகு, ஒலிம்பிக் கிராமத்தில் தனது இந்திய அணியினருடன் பயிற்சி பெற மறுத்ததாலும், ஒலிம்பிக்கில் அதிகாரப்பூர்வ இந்திய உடையை அணியாததாலும், இந்திய மல்யுத்தக் கூட்டமைப்பு அவரை ஒழுக்கமின்மைக்காக இடைநீக்கம் செய்தது. இதற்காக போகத் மன்னிப்பு கோரினார். இங்கிலாந்தின் பிர்மிங்காமில் நடைபெற்ற 2022 பொதுநலவாய விளையாட்டுப் போட்டிகளில் பெண்கள் 53 கிலோ போட்டியில் தங்கப் பதக்கம் வென்றார்.

அரசியல் வாழ்க்கை 
இவர் 2024 செப்டம்பர் 6 ஆம் நாள் இந்திய தேசிய காங்கிரசில் தன்னை இணைத்துக் கொண்டுள்ளார்.இவர் அரியானாவில் நடைபெற உள்ள சட்டமன்றத் தேர்தலில் ஜுலானா சட்டப்பேரவைத் தொகுதியிலிருந்து இந்திய தேசிய காங்கிரசு சார்பில் சட்டமன்றத்திற்குப் போட்டியிட உள்ளார்.

மேற்சான்றுகள்

1994 பிறப்புகள்
இந்திய ஒலிம்பிக் வீரர்கள்
இந்திய மற்போர் வீரர்கள்
இந்தியப் பெண் விளையாட்டு வீரர்கள்
அரியானா நபர்கள்
வாழும் நபர்கள்
Rio Olympic Editathon 2016